### Beslutning

Fremsendes Borgmesterens Afdeling med bemærkning, at byrådet i sit møde den 13. november 2019 har vedtaget foranstående forslag med bemærkningen, at Økonomiudvalget involveres i evalueringen.

**Beslutningsforslag fra Hanne Dahl (UFP)**

Tal fra Ankestyrelsen viser, at ca. 35 pct. af klager på socialområdet bliver omgjort, og i visse tilfælde helt op til 100%. Jeg har af flere omgange, forgæves forsøgt at få byrådet til at tage et politisk ansvar for den alarmerende høje fejlprocent, senest under budgetforhandlingerne, hvor jeg foreslog de øvrige partier, at fejlprocenten i fremtiden maks. må udgøre 10%.

Den høje fejlprocent vidner om alvorlige problemer med sagsbehandlingen på socialområdet, og konsekvensen er, at vi påfører borgerne, familierne og ikke mindst skatteyderne uforholdsmæssige store økonomiske udgifter, for slet ikke at tale om de menneskelige og psykiske omkostninger.

Kun de færreste ved, at vi i [adresse] har en funktion kaldet "Borgermægleren". Dennes rolle er, at hjælpe borger og system med at skabe bedre dialog, der hvor der er opstået en knude. Borgermægleren kan tilbyde borgerne individuelle afklaringssamtaler, og kan herefter hjælpe med at etablere kontakt til den instans eller medarbejder i [adresse], som borgeren ønsker at komme i dialog med. Desværre, er det mit indtryk, at borgernes og byrådets kendskab til borgermæglerens værdifulde arbejde, er begrænsede.

Jeg ønsker, at borgermægleren får en langt mere aktiv og dynamisk rolle i borgersagerne, således, at den viden og ekspertise borgermægleren har, bruges proaktivt til at forbedre vores borgerindsats. Jeg foreslår derfor, at byrådet skal modtage én årlig rapport fra borgermægleren. Rapporten skal beskrive antallet og typer af problemstillinger borgerne oplever, samt anbefalinger på, hvordan indsatsen kan forbedres. På den måde kan byrådet lære af borgermæglerens værdifulde viden og erfaringer, og bruge dem til at skabe bedre service for kommunens borgere.

Jeg fremsætter dermed følgende byrådsforslag:

* Byrådet skal modtage en årlig rapporter fra borgermægleren med statistisk over antallet af henvendelser, en tematisk beskrivelse af hvilke problemstillinger borgerne oplever samt anbefalinger på hvordan servicen kan forbedres. Formålet er, at byrådet drager nyttig viden om borgernes oplevelser i mødet med vores kommune, og omsætte denne viden til en forbedret sagsbehandling og borgerindsats.

### Sagens forløb

13-11-2019 [adresse]
Fremsendes Borgmesterens Afdeling med bemærkning, at byrådet i sit møde den 13. november 2019 har vedtaget foranstående forslag med bemærkningen, at Økonomiudvalget involveres i evalueringen.